钦定古今图书集成/明伦汇编/官常典/第576卷 > 亦怜真班
## 钦定古今图书集成/明伦汇编/官常典/第576卷 > 亦怜真班

按《元史》本传：“亦怜真班，西夏人。父俺伯，以忠勤事世
祖，为知枢密院事。亦怜真班性刚正，动有礼法，仁宗
召见，令入宿卫。延祐六年，超拜翰林侍讲学士、中奉
大夫。至治二年，调同知通政院事，擢虎符唐兀亲军
都指挥使。泰定初，迁资善大夫、典瑞院使。天历二年，
以选为太子家令，寻升资政大夫、同知枢密院事，擢”
侍御史，仍兼指挥使。至顺初，拜翰林学士承旨、荣禄
大夫，迁功德使，指挥使如故。寻出为陕西行省平章
政事，未行，复为翰林学士承旨。元统、至元之间，伯颜
为丞相，专权擅政，嫉其论事不阿，出为江南行台御
史大夫。寻杀其子荅里麻，而谪置海南。及伯颜败，乃
得召还朝。至正六年，拜光禄大夫、御史大夫，尽选中
外廉能之官，置诸风宪，一时号称得人。迁宣政院使，
出为甘肃行省平章政事，设法弭西差之寇，民赖以
安，立石颂之。召还，为银青荣禄大夫、知枢密院事，提
调太医院，寻加金紫光禄大夫，复为御史大夫、知经
筵事，兼宣忠斡罗思扈卫亲军指挥使。尝奏言：“风俗
人心，日趋于薄，请禁”故吏，不许弹劾所事官长。太师
马扎儿台与子丞相脱脱，既谪居在外，时相欲倾之，
嗾人告变，且扳台臣同上奏。亦怜真班曰：“凡为相者，
孰无闲退之日？况脱脱父子在官，无大咎过，奈何迫
之于险？”终不从。经筵进讲，必详必慎，故每读译文，必
被嘉纳。监察御史劾奏时相，帝不听，亦怜真班反复
论奏不已，由是忤上意，出为江浙行省平章政事，迁
拜湖广行省左丞相，复召知枢密院事。十一年，颍、亳
兵起，朝廷命将出师，多失律致败。数进言于时相，不
见听。复出为江浙行省左丞相。十二年，移江西行省
左丞相。于是妖寇由蕲、黄陷饶州。饶之属邑安仁，与
龙兴相接境，其民皆相挺为乱，亦怜真班道出安仁，
因驻兵招之，来者厚加赏赉，不从者，命子哈蓝朵儿
只与江西左丞火你赤等乘高纵火攻散之。馀干久
为盗区，亦闻风顺服。先是，江西行省平章政事道童，
以宽容为政，军民懈弛。亦怜真班既至，风采一新，威
声大振，所在群盗咸谋归款矣。十四年八月，以疾卒
于官，所部为之丧气。事闻，赠“推忠佐运正宪秉义同
德”功臣，追封齐王，谥“忠献。”子九人，